REZOLUTË

PËR VLERËSIMIN E VEPRIMTARISË SË KËSHILLIT TË LARTË 
TË PROKURORISË PËR VITIN 2023

Kuvendi i Shqipërisë,
Duke mbajtur parasysh rolin e Këshillit të Lartë të Prokurorisë në garantimin e pavarësisë, llogaridhënies, disiplinës, statusit dhe karrierës së prokurorëve të Republikës së Shqipërisë;
Duke nënvizuar rolin e Këshillit të Lartë të Prokurorisë në emërimin, vlerësimin, ngritjen në detyrë, transferimin dhe vendosjen e masave disiplinore, si dhe pezullimin e  prokurorëve të të gjitha niveleve;
Duke mbajtur në konsideratë rolin e Këshillit të Lartë të Prokurorisë në miratimin e standardeve të etikës së prokurorëve dhe të rregullave të sjelljes së prokurorëve, si dhe për mbikëqyrjen e respektimit të tyre;
Duke nënvizuar rëndësinë e bashkëpunimit të Këshillit të Lartë të Prokurorisë me Shkollën e Magjistraturës për trajnimin vazhdues të prokurorëve dhe emërimin e prokurorëve pas diplomimit në Shkollën e Magjistraturës;
Duke mbajtur parasysh rëndësinë e rolit të Këshillit të Lartë të Prokurorisë për vlerësimin etik dhe profesional të prokurorit;
Për veprimtarinë e Këshillit të Lartë të Prokurorisë për vitin 2023 konstaton se: 
Këshilli i Lartë i Prokurorisë është angazhuar në kuadër të procedurës së ngritjes në detyrë të drejtuesve të zyrave të prokurorive të juridiksionit të përgjithshëm dhe të përzgjedhjes së prokurorëve në Prokurorinë e Posaçme.
Ka trajtuar brenda afateve ligjore çështjet e paraqitura për trajtim nga Inspektori i Lartë i Drejtësisë.
Këshilli i Lartë i Prokurorisë ka miratuar Rregulloren për Vlerësimin Etik dhe Profesional të Prokurorëve, programin që përcakton listën e prokurorëve për të cilët do të kryhet vlerësimi, planin tremujor të vlerësimit dhe ka caktuar me short relatorët dhe këshilltarët ligjorë përgjegjës për procedurën e vlerësimit të prokurorëve dhe pritet fillimi i procesit të vlerësimit. 
Kuvendi i Republikës së Shqipërisë kërkon që Këshilli i Lartë i Prokurorisë për vitin 2024, në përmbushje të detyrave të ngarkuara me ligj, të angazhohet veçanërisht edhe në këto drejtime: 
1. Të përfundojë vlerësimin vjetor profesional të prokurorëve, duke hartuar raportet analitike të vlerësimit dhe të raportojë për mbarëvajtjen e procesit të hartimit të raporteve analitike të vlerësimit etik dhe profesional brenda muajit dhjetor 2024.
2. Të angazhohet maksimalisht në plotësimin e vakancave të përkohshme dhe të përhershme të prokurorëve në prokuroritë e juridiksionit të përgjithshëm dhe atë të posaçme.
3. Të unifikojë raportimet dhe hedhjen e të dhënave (duke marrë shkas nga vështirësitë e hasura për plotësimin e formateve të reja mbi të dhënat statistikore për vlerësimin profesional dhe etik të prokurorëve), duke koordinuar përpjekjet për unifikimin e raportimeve dhe hedhjen e të dhënave në të gjitha sistemet e administrimit, përfshirë regjistrat elektronikë dhe manualë. 
4. Të hartohen indikatorët e performancës së prokurorëve të juridiksionit të përgjithshëm bazuar në të dhënat e aneksit nr. 2 të Rregullores, si dhe të përcaktohen indikatorët e performancës së prokurorëve të Prokurorisë̈ së Posaçme, bazuar në aktet në fuqi. 
5. Të bashkërendojë punën me Këshillin e Lartë Gjyqësor, duke intensifikuar takimet për të adresuar problematikat e përbashkëta dhe për të siguruar një qasje të përbashkët në sfidat që lidhen me sistemin e drejtësisë; me fokus në plotësimin e vakancave në gjykata, prokurori dhe ILD, si dhe në zhvillimin e sistemeve teknologjike. 
6. Të hartohet një metodologji dhe të ndërmerren hapa konkretë për të zvogëluar stokun e prapambetur në të gjitha nivelet. 
7. Të hartohet një raport mbi problematikat e evidentuara gjatë kohës së funksionimit të Këshillit e të paraqitet në Kuvend deri në dhjetor 2024. 
8. Të rritet bashkëpunimi me Inspektorin e Lartë të Drejtësisë sa i përket identifikimit të inspektimeve tematike, komandimit të inspektorëve magjistratë, si dhe të krijohen mekanizma për të përmirësuar komunikimin dhe koordinimin për të adresuar çështjet disiplinore dhe etike në sistemin e prokurorisë. 
9. Të vijojë bashkëpunimi me Shkollën e Magjistraturës për emërimin dhe caktimin në detyrë të prokurorëve të rinj, verifikimin e pasurisë dhe figurës së kandidatëve që aplikojnë për t’u pranuar në Programin e Formimit Fillestar dhe miratimin e kalendarëve të trajnimeve vazhdues të prokurorëve. 
10. Të merren masa për digjitalizimin e arkivave të sistemit të Këshillit të Lartë të Prokurorisë, si dhe të bashkëpunojë me Prokurorin e Përgjithshëm për ruajtjen, sistemimin dhe digjitalizimin e arkivave të sistemit të prokurorisë̈ në tërësi.
11. Të angazhohet në përmbushjen me efektivitet të detyrimeve institucionale në kuadër të raportimeve gjatë procesit të integrimit në Bashkimin Evropian.

KRYETARE
Lindita Nikolla

